આપણી ટીમ ઇન્ડિયાને આ સિરીઝ હારવા ઘણાં વિઘ્નોનો સામનો કરવો પડ્યો. વીરુ અને યુવરાજ તો અડધાં ફીટ અને અડધાં ઈજાગ્રસ્ત હોવાથી રમવાં કરતાં ફિટનેસ ડ્રીંકની જાહેરખબરોમાં વધારે ચમકતા હતાં. ને સોફ્ટ ડ્રીંકની એડમાં ચમકનાર ઝાહિર અને હરભજન સિરીઝ દરમિયાન પાણીમાં બેસી ગયાં. છેવટે ધોનીને વિકેટ કીપિંગ છોડીને બોલિંગ કરવાનો વારો આવ્યો. એમાં લોકોને સલાહ આપવાનો મોકો મળી ગયો. પછી તો જેટલા મોઢા એટલી સલાહો. એક જણ તો કહે કે આમિરની લગાનની ટીમ મોકલો, ઓસ્કાર સુધી ગઈ તો ઈંગ્લેન્ડમાં ચાલી જાય કદાચ. તો કોઈ કહે રાહુલ દ્રવિડને ઓપનીંગમાં બોલિંગ નાખવા મોકલો. પણ ત્રીજો કહે કે રાહુલ દ્રવિડ શું રાહુલ ગાંધી આવે તોયે આપણે જીતી શકીએ એમ નથી. પણ દિવાલ તરીકે જાણીતાં અને પૃથ્વી પર જુના એવાં રાહુલ દ્રવિડે સાબિત કરી આપ્યું કે એ સાચે જ દિવાલ છે એ પણ સરકારી કોન્ત્રાક્તારે બનાવી હોય એવી નહિ!